Indijos kalnų geležinkeliai

Indijos kalnų geležinkeliai – kalnuose nutiesti geležinkeliai Indijoje, UNESCO Pasaulio kultūros paveldo objektas. Į Pasaulio paveldo sąrašą įtraukti trys geležinkeliai: Dardžilingo Himalajų geležinkelis, Nylgirių kalnų geležinkelis ir Kalkos–Šimlos geležinkelis. Pasaulio paveldo komitetui įteikta paraiška įtraukti į sąrašą ir Materano kalvų geležinkelį bei Kangros slėnio geležinkelį. Visi 5 geležinkeliai – siaurieji, Nylgirių kalnų geležinkelis – vienintelis Indijoje su krumpliniu bėgiu.

Dardžilingo Himalajų geležinkelis 
Dardžilingo Himalajų geležinkelis – 610 mm vėžės, 88 km ilgio siaurukas, jungia Vakarų Bengalijos miestus Siligurį ir Dardžilingą. Prasideda Niu Džalpaigurio stotyje, Siliguryje, 100 m vjl. ir baigiasi Dardžilinge, 2 200 m vjl. Aukščiausias punktas trasoje – Gumo stotis, 2 258 m vjl. (aukščiausiai esanti geležinkelio stotis Indijoje).

Pradėtas tiesti 1879, baigtas 1881 m. liepą, vėlesniais metais tobulintas, mažinant nuolydžius. Nukentėjo per žemės drebėjimą 1897 m., buvo atnaujintas. 1920 m. geležinkeliu pervežta 263 082 keleivių ir apie 61 704 t krovinių.

Dideliam nuolydžiui įveikti trasoje įrengtos 4 spiralinės kilpos ir 4 zigzagai („Z“ raidės plano geležinkelio atkarpos, kuriomis, keisdamas važiavimo kryptį, traukinys įveikia stačią įkalnę). Traukiniams vis dar naudojama garvežių trauka; garvežių traukos išsaugojimo buvo reikalaujama, įtraukiant geležinkelį į Pasaulio paveldo sąrašą 1999 m.

Nylgirių kalnų geležinkelis 
Nylgirių kalnų geležinkelis – 1000 mm vėžės, 46 km ilgio siaurukas Tamilnado valstijoje tarp Metupalajamo, 326 m vjl.,  ir Udagamandalamo (Utakamundo), 2 203 m vjl. Geležinkelis nutiestas per Nylgirių kalvas ir yra vienintelis Indijoje su krumpliniu bėgiu. Linijoje yra 208 kreivės, 16 tunelių ir 250 tiltų. Kelionė aukštyn trunka 290 min (4,8 h), žemyn – 215 min (3,6 h). Ruožas su krumpliniu bėgiu yra apie 20 km ilgio, prasideda Kalaro ir baigiasi Kūnūro stotyje; didžiausias ruožo nuolydis – 8,33 %. Šiam ruožui įveikti naudojami specialūs X klasės garvežiai su krumpliaračiu.

Geležinkelis nutiestas iki Kūnūro stoties 1899 m., 1908 m. prailgintas iki Udagamandalamo. Į Pasaulio paveldo sąrašą įtrauktas 2005 m.

Kalkos–Šimlos geležinkelis 
Kalkos–Šimlos geležinkelis – 96 km ilgio, 762 mm vėžės siaurukas Himačal Pradešo valstijoje. Tiestas 1898–1903 m. Prasideda Kalkoje, Harjanos valstijoje, 656 m vjl., baigiasi Šimloje, 2 075 m vjl., Himalajų papėdėje. Turi 20 stočių, 919 kreivių, 102 tunelius (ilgiausias – 1143 m) ir 864 tiltus, daugelis tiltų – daugiaarkiai, primenantys romėnų akvedukus. Didžiausias nuolydis – 3 %.

Traukiniams naudojama dyzelinė trauka, garvežius reguliariems reisams nustota naudoti 1971 m. Traukinio vidutinis greitis – 25–30 km/h, automotrisės – 50–60 km/h. Į Pasaulio paveldo sąrašą geležinkelis įtrauktas 2008 m.

Galerija

Išnašos

Šaltiniai 
 Mountain Railways of India, UNESCO World Heritage Centre.
 M. S. Kohli, Ashwani Lohani, Mountains of India: Tourism, Adventure, Pilgrimage, The Indian Mountain Railway. Indus Publishing, 2004. pp. 97–106. ISBN 81-7387-135-3.
 V.M. Govind Krishnan, Nilgiri Mountain Railway (NMR): From Lifeline to Oblivion, Notion Press, 2018. ISBN 16-4249-487-9.

Pasaulio paveldo objektai Indijoje
Indijos transportas
Siaurieji geležinkeliai